Κανονισμός (ΕΚ) αριθ. 2092/2000 του Συμβουλίου

της 28ης Σεπτεμβρίου 2000

για την απαγόρευση της εισαγωγής ερυθρού τόνου του Ατλαντικού (Thunnus thynnus) καταγωγής Μπελίζε, Ονδούρας και Ισημερινής Γουινέας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Η προστασία των αλιευτικών πόρων, ως εξαντλήσιμων φυσικών πόρων, αποτελεί επιτακτική ανάγκη τόσο σε επίπεδο βιολογικής ισορροπίας όσο και σε επίπεδο προοπτικής για τη συνολική επισιτιστική ασφάλεια.

(2) Η διεθνής επιτροπή για τη διατήρηση των θυννοειδών του Ατλαντικού (ICCAT), της οποίας η Ευρωπαϊκή Κοινότητα αποτελεί συμβαλλόμενο μέρος, υιοθέτησε, το 1994, ένα σχέδιο δράσης για τη διασφάλιση της αποτελεσματικότητας του προγράμματος διατήρησης του ερυθρού τόνου του Ατλαντικού καθώς και, το 1996, μια σύσταση σχετικά με την αλιεία ερυθρού τόνου και ξιφία του Βόρειου Ατλαντικού, προκειμένου να εξασφαλίσει την αποτελεσματική διατήρηση του ερυθρού τόνου του Ατλαντικού και την τήρηση των μέτρων διατήρησης.

(3) Η διαχείριση των εν λόγω αποθεμάτων μπορεί να γίνει κατά τρόπο αποτελεσματικό από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματά τους του ερυθρού τόνου του Ατλαντικού, μόνον εάν όλα τα μη συμβαλλόμενα μέρη συνεργασθούν με την ICCAT και τηρήσουν τα καθορισμένα μέτρα διατήρησης και διαχείρισης.

(4) Η ICCAT διαπίστωσε ότι τα πλοία του Μπελίζε, της Ονδούρας και της Ισημερινής Γουινέας αλιεύουν τον ερυθρό τόνο του Ατλαντικού κατά τρόπο που θίγει την αποτελεσματικότητα των μέτρων του οργανισμού αυτού για τη διατήρηση του εν λόγω είδους και στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις παρατηρήσεις πλοίων.

(5) Τα διαβήματα της ICCAT προς τις τρεις αυτές χώρες για να τις ενθαρρύνει να συμμορφωθούν με τα μέτρα διατήρησης και διαχείρισης του ερυθρού τόνου του Ατλαντικού δεν είχαν αποτέλεσμα.

(6) Η ICCAT επέβαλε στα συμβαλλόμενα μέρη να λάβουν τα κατάλληλα μέτρα για να συνεχίσουν την απαγόρευση εισαγωγών προϊόντων ερυθρού τόνου του Ατλαντικού καταγωγής Μπελίζε και Ονδούρας και να εισαγάγουν απαγόρευση εισαγωγής αυτών των προϊόντων από την Ισημερινή Γουινέα, σε οποιαδήποτε μορφή. Τα μέτρα αυτά θα αρθούν μόλις διαπιστωθεί ότι οι δραστηριότητες αλιείας των εν λόγω χωρών έχουν ευθυγραμμιστεί με τα μέτρα της ICCAT. Κατά συνέπεια, είναι απαραίτητη η εφαρμογή των μέτρων αυτών από την Ευρωπαϊκή Κοινότητα, η οποία έχει αποκλειστική αρμοδιότητα για το εν λόγω θέμα.

(7) Η ICCAT σημείωσε τη βελτίωση της συνεργασίας με τον Παναμά για τη διατήρηση του ερυθρού τόνου του Ατλαντικού. Κατά την ετήσια συνεδρίασή της του 1999, συνέστησε την άρση της απαγόρευσης εισαγωγής προϊόντων ερυθρού τόνου του Ατλαντικού, σε οποιαδήποτε μορφή, που επιβάλλουν τα συμβαλλόμενα μέρη στον Παναμά.

(8) Θα πρέπει να καταργηθεί ο κανονισμός (ΕΚ) αριθ. 1435/98(1) που απαγορεύει τις εισαγωγές ερυθρού τόνου και των προϊόντων του καταγωγής Μπελίζε, Ονδούρας και Παναμά.

(9) Τα μέτρα αυτά είναι συμβατά με τις υποχρεώσεις της Ευρωπαϊκής Κοινότητας βάσει άλλων διεθνών συμφωνιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Απαγορεύεται η θέση σε ελεύθερη κυκλοφορία, στην Κοινότητα, ερυθρού τόνου του Ατλαντικού (Thunnus thynnus) καταγωγής Μπελίζε, Ονδούρας και Ισημερινής Γουινέας που υπάγεται στους κωδικούς ΣΟ ex03019990, 0302 39 11, 0302 39 91, 0303 49 21, 0303 49 23, 03034929, ex 0303 49 90, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex03053090, ex 0305 49 80, ex 0305 59 90, ex 0305 69 90, ex 1604 14 11, ex 1604 14 16, ex 1604 14 18 και ex16042070.

2. Απαγορεύεται η εκφόρτωση, για λόγους κοινοτικής διαμετακόμισης, των προϊόντων που αναφέρονται στην παράγραφο 1.

Άρθρο 2

Ο παρών κανονισμός δεν εφαρμόζεται στις ποσότητες των προϊόντων που αναφέρονται στο άρθρο 1 παράγραφος 1, καταγωγής Ισημερινής Γουινέας, για τις οποίες μπορεί να αποδειχθεί, ικανοποιητικά για τις αρμόδιες εθνικές αρχές, ότι μεταφέρονταν προς το έδαφος της Κοινότητας κατά την ημερομηνία έναρξης της ισχύος του και εφόσον έχουν τεθεί σε ελεύθερη κυκλοφορία το αργότερο δεκατέσσερις ημέρες μετά την ημερομηνία αυτή.

Άρθρο 3

Ο κανονισμός (ΕΚ) αριθ. 1435/98 καταργείται.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Σεπτεμβρίου 2000.

Για το Συμβούλιο

Ο Πρόεδρος

D. Vaillant

(1) ΕΕ L 191 της 7.7.1998, σ. 13.